Kwota-fiasko: Netbalspan uit eindstryd oor te min wittes op baanFoto: Verskaf. As netbalafrigter is Theresa Rossouw een van die bestes in die land. In haar 25 jaar langs die netbalbaan het sy al sukses saam met haar skool- en provinsiale spanne gesmaak en as afrigter van die Mpumalanga Sunbirds was sy juis goed op koers na nóg ’n eindstryd. Maar kort nadat die Sunbirds met die Kingdom Queens in die halfeindstryd van die Telkom-netballiga afgereken het, hoor hulle die onstellende nuus: Die span het nie aan die transformasie-regulasies voldoen nie en word van hul punte gestroop. Beamptes het aangevoer dat die span reëlnommer 3.6 en 3.7 van die toernooi oortree het: In die tweede kwart van die wedstryd was daar te min wit spelers op die baan. Volgens die regulasies moet daar ten alle tye ’n spelerskwota van 2/5 of 3/4 op die baan gehandhaaf word. In die hitte van die stryd het die Sunbirds een wit speler en ses spelers van kleur op die baan gehad. En waar die Sunbirds die wedstryd met 43 – 42 ná ’n uur se spel gewen het, is hul punte binne ’n japtrap gestroop en is daar bevind dat hulle die kragmeting eintlik met 42 – 0 verloor het. MATCH RULING Sunbirds forfeit match vs. Kingdom Queens not complying with TNL tournament regulations. The Kingdom Queens go through to the 2020 TNL Division 2 Final. According to Tournament Rules 3.6 & 3.7 the Sunbirds did not play with the correct demographic representation. pic.twitter.com/QkDdJcAqMr — Netball South Africa (@Netball_SA) October 25, 2020 “My spelers was stukkend. Die een oomblik was hulle opgewonde oor die eindstryd, net om in die volgende te hoor dat hulle verneder is,” het Rossouw vroeër die week aan Maroela Media gesê. Dit moes ongetwyfeld ’n reuseterugslag vir die span gewees het: Hulle het gesorg vir ŉ opskudding in die B-afdeling van die kompetisie en reeds ’n paar keer vantevore in die toernooi met die Queens afgereken. Boonop is die meeste Sunbirds amateurspelers wat verlof moes neem om in die reeks te speel. Theresa Rossouw (tweede van regs) en haar bestuurspan. Foto: Verskaf. Net vóór die laaste groepwedstryd teen die Diamonds het Rossouw se spanbestuurder, Maria Cato, inmekaargesak en is per ambulans na die hospitaal gehaas. Sy is steeds in ’n Bloemfonteinse hospitaal en ondergaan later die week ŉ operasie. Vir Rossouw was Cato se afwesigheid ’n groot terugslag langs die baan. As spanbestuurder het sy altyd gesorg dat alle dokumentasie korrek ingevul word en dat die regte persentasie wit/swart spelers ten alle tye op die baan is. Haar teenwoordigheid het beteken dat die spelers en afrigters hul volle aandag aan die aksie op die baan kon gee. Netbal SA se tegniese beamptes is egter steeds vooraf oor Cato se afwesigheid ingelig en dat die res van die span sal sukkel om haar skoene vol te staan. “Waarom sou ons tydens die hele toernooi – wat oor twee rondes beslis is – die korrekte prosedure volg, net om vóór die laaste hekkie te probeer verneuk? Ek sou só iets nooit aan my spelers doen nie – hulle was gereed om goud te wen! Die punteleer soos op 24 Oktober 2020. Foto: Verskaf. “Ek weet dat die tegniese beamptes al in die verlede spanne gehelp het as hulle per ongeluk die verkeerde hoeveelheid spelers per ras op die baan het. Waarom het hulle my nie ook tydens die wedstryd op die skouer kom tik nie? Al my spelers is ewe goed en ek sou dit onmiddellik verander het.” Rossouw het onsuksesvol teen die bevinding geappelleer en die onregverdigheid van die situasie is ongetwyfeld ’n steen des aanstoots vir haar. Sy voer aan dat verlede jaar se toernooiwenners tydens ’n wedstryd ’n soortgelyke oortreding oor al vier kwarte begaan het en dat hulle slegs op die vingers getik is. Terselfdertyd voldoen van die spanne se bestuur ook nie aan die voldoende kwotaregulasies nie. Dit moet 50/50 wees en die demografie van die provinsie weerspieël. “Die feit dat ek as afrigter – sonder dat ek dit besef het – soveel teleurstelling kon veroorsaak is verskriklik. Ons was op die aanval en ek en my assistent se volle aandag was op die spel gewees; hulle is my spelers en ek kyk nie na kleur nie.” Daar was ook vóór die toernooi probleme met die Sunbirds se amptelike wedstryddrag. Die rokkies was te kort en daar moes inderhaas verstellings aangebring word. Dan het van die spelers nie sweetpakke ontvang nie en hulle moes noodgedwonge gedurende die openingseremonie op die pawiljoen sit omdat hulle nie op die baan toegelaat was nie. “Ek is ’n passievolle netbalondersteuner, maar ek is bereid om my afrigtersakkreditasie en skeidsregtergradering vir regverdigheid prys te gee. Ons spelers is deur diepe waters in hierdie toernooi en ek is van mening dat die beamptes meer begrip vir ons situasie kon toon.”